‘เอเอซีพี’เคลมบริการลูกค้าเร็ว
เอเอซีพี โชว์ระบบการทำงานบนเทคโนโลยีอัตโนมัติทันสมัยสุด รองรับรูปแบบการใช้ชีวิตลูกค้าสู่ยุคดิจิตอล
11 ส.ค. 2554

เอเอซีพี โชว์ระบบการทำงานบนเทคโนโลยีอัตโนมัติทันสมัยสุด รองรับรูปแบบการใช้ชีวิตลูกค้าสู่ยุคดิจิตอล 
นายโรเบิร์ต พอล เกรย์ รองกรรมการผู้จัดการใหญ่ ฝ่ายปฏิบัติการ บริษัท อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า บริษัทได้ร่วมกับสำนักงานใหญ่ที่เยอรมนีและสำนักงานภูมิภาคเอเชีย ในการพัฒนาระบบเทคโนโลยีสารสนเทศ (ไอที) และทำงานบนระบบออนไลน์ไร้กระดาษมาร่วม 4 ปี เพื่อรองรับรูปแบบการใช้ชีวิตของลูกค้ายุคดิจิตอล 
ทั้งนี้ 2 ปีล่าสุด บริษัทสามารถทำงานให้บริการเรียกร้องค่าสินไหมทดแทน และการพิจารณารับประกันภัยบนระบบออนไลน์ เพียงป้อนข้อมูลลูกค้าเข้าสู่คอมพิวเตอร์ ระบบจะทำงานโดยอัตโนมัติ โดยไม่ต้องใช้พนักงานในการทำงาน ลดขั้นตอนการทำงานของพนักงาน ลดต้นทุนลงได้ถึง 30% และสามารถรองรับจำนวนลูกค้าได้อีกมาก โดยไม่ต้องเพิ่มพนักงาน
“เฉพาะงานบริการเรียกร้องค่าสินไหมทดแทน ระหว่างโรงพยาบาลในเครือ และลูกค้าที่ส่งเข้ามาที่บริษัทประมาณ 1,000 ราย คิดเป็นประมาณเดือนละกว่า 6 หมื่นรายการ โดย 20% เป็นการทำงานโดยระบบอัตโนมัติ” นายเกรย์ กล่าว
นายเกรย์ กล่าวว่า สำหรับกรณีการเรียกร้องค่าสินไหมทดแทนที่มีความยุ่งยาก ยังต้องใช้พนักงานในการแก้ปัญหา ซึ่งจะทำให้พนักงานได้ใช้ความรู้ความสามารถเต็มที่และปรับปรุงประสิทธิภาพการทำงานให้สูงขึ้น
สำหรับการให้บริการพิจารณารับประกันภัย ทางฝ่ายปฏิบัติการสามารถออกกรมธรรม์ให้ลูกค้าได้ในวันรุ่งขึ้น ซึ่งถือว่าระบบการทำงานของบริษัททันสมัยที่สุด และฝ่ายบริการลูกค้าสามารถให้คำตอบและแก้ปัญหาลูกค้าได้วันละ 3,000-4,000 รายต่อวัน 
“ขณะนี้ทีมงานกำลังพัฒนาระบบเพื่อให้สามารถทำงานได้บนไอโฟน ไอแพด กาแล็กซี่แท็บเล็ต และสมาร์ตโฟนอื่นๆ ในอนาคต” นายเกรย์ กล่าว
นายเกรย์ กล่าวว่า ระบบเทคโนโลยีของบริษัท สามารถทำงานต่อเนื่องได้ในทุกสถานการณ์ ทั้งในภาวะเหตุการณ์ฉุกเฉิน และเหตุการณ์ปกติ
นอกจากนี้ ยังสามารถบริหารเงินของบริษัทได้ในภาวะเศรษฐกิจตกต่ำ ทำให้ฐานะการเงินของบริษัทอยู่ได้อย่างเข้มแข็ง